Felias en Pokkel (Musiekskuur)
Jakkie Louw se fantastiese musikale poppekas, Felias en Pokkel, handel oor twee muise in die Boer se huis wat leer van die lewe. Pokkel is kort en rond, Felias kyk orals rond en so raak hulle slim op Plaasland. Meeeau, die honger kat, wil hulle dalk opvreet, maar darem is hulle twee dapper muise! Eeeeejonkie donkie vertel die storie met hul maats: Vrottie kokkerottie, Tienie die TV vlieg, Chris die verkleurmannetjie en selfs Airwolf die kraai kom maak ook 'n draai.
Hierdie unieke poppekas is 'n skaterlag produksie vir die hele gesin! Die kinders luister aandagtig na die muise se stories en sing saam met al die lekker liedjies, soos 'Die 7 dae van die week', 'Borsel jou tande elke dag',' Vleis reis en aartappels vanaand' en 'Dis jou verjaarsdag'!
Jakkie Louw het die storie gepen , die liedjies geskryf en vertolk al agt die stemme en hy maak self ook 'n draai in Plaasland. As jy en jou kinders hou van sing en lag, kom kuier vir Felias en Pokkel by die Musiekskuur!